Labuan Chimney Walking Trail kopongimbayat tutumombului\ni Rozman miampai puru Persada minooi intong id Gedung Ubat.\nLABUAN: I Puru Parlimen Labuan Datuk Rozman Datuk Isli minoboros, Labuan Chimney Trail id Bukit Kubung do hiti aanu silihon do iso po asil ponombuluyan id pulou diti.\nKohondot dilo’, ka disio koiyonon pimpanahan dilo’ kiguno insonongan om montok ponimpuun pinahabar disio poruntukan RM200,000 montok karaja koponginsonongan kaampai no pongundar ralan, koposodiaan papan tanda om koponuridongan sulap.\nMinoboros isio dilo’ kumaa media katalib pinapaharo kotombuluyan id kinoiyonon dilo di kaawagu diti.\nNakatanud nogi i Ponorikohon Koisaan Pencinta Sejarah om Khazanah Labuan (Persada) i Wahidah Abdullah, puru ngaawi’ KRT Lubok Temiang om bagas molohingon kampung Lubok Temiang, i Nordin Ahmad.\nKa di Rozman, watas Labuan Chimney Walking Trail kisinodu do 3.2 kilometer dilo nga’ haro nogi susuyan kahandaman om nung kologos nga susuyan dilo’ kotonggoi do atagak.\nIsio i po nogi Ponorikohon Puru Kounsol Monontuduk Perbadanan Labuan minongunsub di kotinanan koporintaan poinggompit kosuul no Koupisan Muzium om Bohogian Kikuasa’ Nokoiyonon (Perbadanan Labuan) do lobi kaparagat papatantu poinggompi kinoiyonon dilo’.\nMogisusuai ababayan pihoohomboan om kopimpanahan aanu popowonsoi doid Labuan Chimney Walking Trail suai ko’ mintong do kinolumison tadau tumonob om kaatul do Nulu Nabalu om Konuluhan Crocker.\nId kinoiyonon diti haro nogi bagas notongkiadan do timpu kolonial kaampai no guang poopian pirulu i ointutunan do Gedung Ubat om Terowong No 1 i winonsoi do poingudong miampai 40 meter rinalom pakayaan doid rahat i kotumbayaan nosili wawayaan di mongungukad tohun watu saalom tana.\nTerowong i nokoumbal nokoporundun hinapadan kukumaraja tohun watu dilo’ ointutunan nogi do Lubang Gantang di tongo mogiigiyon nokoiyonon.\nSuai mantad dilo’, haro nogi jeti laid notongkiadan do Boritis i ointutunan do Raffles Anchorage om limo tulung mondou (batu nisan) i kotumbayaan do lobong tulun Boritis i nokoumbal poingkaraja i kopongukadan tohun watu.\nTolu diolo ointutunan do i tiagak Alice Watson i nokoidu pogun kiumur 33 toun, Elezabeth Jane (tanak di Alice) kiumur 2 tadau om i Evan Thomas kotumbayaan sawo di Alice i nokoidu pogun id umur 30 toun.